**IASB Update January 2018**

**Информационен бюлетин на Съвета по международни счетоводни стандарти (IASB) – януари 2018 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), изменения и разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS ® Foundation) и Комитета по разясненията на МСФО (IFRS Interpretation Committee).   
  
На 24 януари 2018 г., сряда, и 25 януари 2018 г., четвъртък, Съветът проведе публични заседания в офисите на Фондация МСФО в Лондон, Великобритания.

Темите, по реда на обсъждането им, включваха:

* [Основни финансови отчети](http://www.ifrs.org/news-and-events/updates/iasb-updates/january-2018/#1)
* [Финансови инструменти с характеристики на собствен капитал](http://www.ifrs.org/news-and-events/updates/iasb-updates/january-2018/#2)
* [Концептуална рамка](http://www.ifrs.org/news-and-events/updates/iasb-updates/january-2018/#3)
* Въпроси, свързани с въвеждане и прилагане на [МСФО](http://www.ifrs.org/news-and-events/updates/iasb-updates/january-2018/#4)
* [Репутация и обезценка](http://www.ifrs.org/news-and-events/updates/iasb-updates/january-2018/#5)
* [Преглед след въвеждане на МСФО 13 Оценяване по справедлива стойност](http://www.ifrs.org/news-and-events/updates/iasb-updates/january-2018/#6)

**Допълнителна информация**

Предстоящи заседания на Съвета:

* 19–23 февруари 2018 г.
* 19–23 март 2018 г.
* 23–27 април 2018 г.

**Основни финансови отчети (Документ по програмата 21)**

На 24 януари 2018 г. Съветът проведе заседание, за да обсъди:

1. Въвеждане във финансовия отчет на оценките на ръководството за резултатите от дейността; и
2. Представянето на дела от печалбата или загубата от „неразделно свързани“ асоциирани и съвместни предприятия в отчета или отчетите за финансовите резултати от дейността.

***Изисквания по отношение на оценките на ръководството за резултатите от дейността* (Документ по програмата 21A)**

Съветът реши в порядък на работна хипотеза, че:

1. Всички предприятия следва да посочват своята ключова оценка или оценки за резултатите от дейността във финансовия отчет;
2. Ако някоя от тези оценки не е конкретизирана или дефинирана в МСФО стандартите, предприятието следва да идентифицира тези оценки като оценки на ръководството за резултатите от дейността; и
3. Ключовите оценки за резултатите от дейността, идентифицирани във финансовия отчет, следва да включват, като минимум, ключовите оценки за резултатите от дейността, комуникирани в годишния доклад.

Всичките четиринадесет членове на Съвета изразиха съгласие с това решение, при условие, че екипът допълнително поясни кога дадена оценка е „конкретизирана или дефинирана в МСФО стандартите“ и кои видове оценки биха били считани за „ключови оценки за резултатите от дейността“.

През декември 2017 г. Съветът реши в порядък на работна хипотеза, че предприятията следва да представят оценка на ръководството за резултатите от дейността като междинен сбор в отчета или отчетите за финансовите резултати от дейността, ако това отговаря на предложената от Съвета структура на отчета или отчетите и удовлетворява изискванията на МСС 1 *Представяне на финансови отчети* по отношение на междинните сборове. На настоящото заседание Съветът реши в порядък на работна хипотеза:

1. че ако оценка на ръководството за резултатите от дейността не отговаря на отчета или отчетите за финансовото състояние, в пояснителните пояснения следва да бъде направено отделно оповестяване на равнение между тази оценка на ръководството за резултатите от дейността и най-подходящата оценка, конкретизирана или дефинирана в МСФО стандартите. Единадесет от членовете на Съвета изразиха съгласие, а трима – несъгласие с това решение.
2. че не следва да има специални ограничители върху оценките на ръководството за резултатите от дейността, предоставяни в отделно равнение. Тринадесет от членовете на Съвета изразиха съгласие, а един – несъгласие с това решение.
3. че следва да се изискват следните оповестявания за всяка оценка на ръководството за резултатите от дейността (включително оценка на ръководството за резултатите от дейността, представена като междинен сбор в отчета или отчетите за финансовото състояние):
   1. описание на това защо оценката на ръководството за резултатите от дейността представя виждането на ръководството за резултатите от дейността, включително обяснение за това как и защо се изчислява тази оценка на ръководството за резултатите от дейността. Тринадесет от членовете на Съвета изразиха съгласие, а един – несъгласие с това решение.
   2. достатъчно обяснения, ако е налице промяна в начина, по който оценката на ръководството за резултатите от дейността се изчислява в течение на годината, за да се помогне на потребителите да разберат причините и ефекта от тази промяна. Тринадесет от членовете на Съвета изразиха съгласие, а един – несъгласие с това решение.

Съветът реши да не изисква петгодишно историческо обобщение, показващо за всяка година изчислението на оценката на ръководството за резултатите от дейността. Осем от членовете на Съвета изразиха съгласие, а шест – несъгласие с това решение.

1. че равнението между оценката на ръководството за резултатите от дейността и най-подходящата оценка, конкретизирана или дефинирана в МСФО стандартите следва да се предоставя отделно от информацията за оперативните сегменти, оповестявана в съответствие с МСФО 8 *Оперативни сегменти*. На предприятията обаче няма да бъде забранено да включват оценките на ръководството за резултатите от дейността в информацията за оперативните сегменти. Наред с това ще се изискват и следните оповестявания:
   1. обяснение за това как оценката на ръководството за резултатите от дейността се различава от общия сбор на оценките за печалбата или загубата на подлежащите на отчитане сегменти; и
   2. ако нито една от оценките на ръководството за резултатите от дейността не отговаря на информацията за оперативните сегменти, обяснение защо това е така. Единадесет от членовете на Съвета изразиха съгласие, а трима – несъгласие с това решение.
2. да не посочва в МСФО стандартите, че оценките на ръководството за резултатите от дейността не са оценки, конкретизирани или дефинирани в МСФО стандартите. Всичките четиринадесет членове на Съвета изразиха съгласие с това решение.

***Представянето на дела от печалбата или загубата от „неразделно свързани“ асоциирани и съвместни предприятия* (Документ по програмата 21Б)**

Съветът реши в порядък на работна хипотеза, че:

1. от предприятията следва да се изисква да представят резултатите на „неразделно свързани“ асоциирани и съвместни предприятия отделно от тези на асоциирани и съвместни предприятия, които не са „неразделно свързани“. Дванадесет от членовете на Съвета изразиха съгласие, а двама – несъгласие с това решение.
2. Първият документ по регламентираната процедура във връзка с проекта следва да:
   1. използва предложената от Съвета дефиниция на „приходи/разходи от инвестиции“ (от заседанието на Съвета през ноември 2017 г.) като база за разделянето между неразделно свързани асоциирани и съвместни предприятия и такива, които не са неразделно свързани, като включи неизчерпателен списък на индикатори, които биха могли да бъдат използвани, за да се направи това разграничение. Девет от членовете на Съвета изразиха съгласие, а петима – несъгласие с това решение.
   2. предложи представянето в отчета или отчетите за финансовите резултати от дейността на дела от печалбата или загубата на неразделно свързани асоциирани и съвместни предприятия като позиция на отделен ред над категорията „приходи/разходи от инвестиции“ и да изисква нов междинен сбор над тази позиция на отделен ред. Дванадесет от членовете на Съвета изразиха съгласие, а двама – несъгласие с това решение.
   3. обсъди разгледаните от Съвета алтернативни подходи за представяне на дела от печалбата или загубата на неразделно свързани асоциирани и съвместни предприятия, както в рамките, така и извън категорията „приходи/разходи от инвестиции“, и причините, изтъкнати от Съвета за отхвърляне на тези подходи. Всичките четиринадесет членове на Съвета изразиха съгласие.

***Следващи етапи***

На бъдещи свои заседания Съветът ще продължи обсъжданията по теми, попадащи в рамките на проекта.

**Финансови инструменти с характеристики на собствен капитал (Документ по програмата 5)**

На 24 януари 2018 г. Съветът проведе заседание, за да обсъди въпрос, повдигнат във връзка с проекта на текста преди гласуване на Документа за обсъждане, посветен на финансовите инструменти с характеристики на собствен капитал.

Въпросът се отнася до това как подходът „Гама“ класифицира недеривативни инструменти със сложна структура на погасяване. Проблемът възниква, когато предприятието има опцията да ограничи размера на претенция към наличните икономически ресурси на предприятието (например, опция да уреди претенцията, като предостави фиксиран брой акции), но има и опцията да уреди претенцията по сума, която се влияе от други променливи, които са независими от икономическите ресурси на предприятието. Съветът обсъди въпроса дали подобен инструмент би могъл да бъде анализиран като основен договор, който е инструмент на собствения капитал и внедрен деривативен актив, ако издателят държи опцията да уреди претенцията.

В случаите, когато предприятието няма опцията да ограничи размера на претенцията към наличните икономически ресурси на предприятието, инструментът би бил анализиран като основен договор и внедрен дериватив, които са пасиви. Тази позиция е в съответствие с предварителното виждане на Съвета относно условните събития.

Съветът реши в порядък на работна хипотеза:

1. преди да предложи конкретни счетоводни изисквания, да постави въпроса в Документа за обсъждане и да потърси обратна информация относно това дали отделянето на внедрените деривативи може да е потенциално решение; и
2. да повдигне въпрос в Документа за обсъждане относно това дали и как изискванията за разпределяне (отнасяне) могат да спомогнат за предоставянето на информация относно сложни погашения, ако внедреният дериватив не се отделя от основния договор, който е инструмент на собствения капитал.

Всичките четиринадесет членове на Съвета изразиха съгласие с тези решения.

***Следващи етапи***

Съветът очаква да публикува Документа за обсъждане през второто тримесечие на 2018 година.

**Концептуална рамка (Документ по програмата 10)**

На 25 януари 2018 г. Съветът проведе заседание, за да бъде запознат с актуална информация относно текущото състояние на проекта, посветен на Концептуалната рамка. От Съвета не бе поискано да взема каквито и да е решения.

***Следващи етапи***

Съветът възнамерява да публикува преработената *Концептуална рамка* през март 2018 г., а *Препратките към Концептуалната рамка* заедно или скоро след преработената *Концептуална рамка*.

**Въпроси, свързани с въвеждане и прилагане на МСФО стандартите**

На 25 януари 2018 г. Съветът проведе заседание, за да обсъди проекти за въвеждане и поддържане на стандарти.

***Стокови кредити и свързани с тях сделки—потенциален нов изследователски проект (Документ по програмата 12A)***

Съветът обсъди някои сделки и операции, които биха могли да формират част от изследователски проект, който да бъде добавен към програмата на Съвета, включително сделки и операции с участието на специфични видове стоки, дигитални валути и парникови квоти.

По-специално, Съветът обсъди две отличителни характеристики на тези сделки и операции, а именно, че те включват артикули, държани с инвестиционна цел или артикули, използвани по начин, сходен с начина, по който се използват паричните средства.

От Съвета не бе поискано да взема каквито и да е решения.

***Следващи етапи***

На бъдещо свое заседание Съветът ще обсъди дали да добави изследователски проект, посветен на някои или на всички такива сделки и операции.

***Данъчно облагане при оценяване по справедлива стойност (МСС 41)—потенциално годишно подобрение (Документ по програмата 12Б)***

Съветът обсъди направената от Комитета по разясненията на МСФО препоръка да предложи изменение на МСС 41 *Земеделие* като част от следващия цикъл на Съвета с Годишни подобрения. Изменението ще отстрани изискването предприятията да изключват паричните потоци от данъци при оценяването на справедливата стойност на биологични активи с помощта на техниката на настоящата стойност.

Всички членове на Съвета изразиха съгласие с това предложение.

Съветът реши в порядък на работна хипотеза да предложи предприятията да прилагат измененията по отношение на справедлива стойност, оценявана след датата на влизане в сила на измененията, като по-ранното прилагане е разрешено.

Всички членове на Съвета изразиха съгласие с това решение.

***Следващи етапи***

На бъдещо свое заседание Съветът ще обсъди стъпките от регламентираната процедура.

**Репутация и обезценка (Документ по програмата 18)**

На 25 януари 2018 г. Съветът проведе заседание, за да обсъди дали може да опрости изчислението на стойността в употреба, без да прави теста за обезценка в МСС 36 *Обезценка на активи* по-малко стриктен.

Съветът реши в порядък на работна хипотеза да обмисли отстраняване на изискването предприятието да изключва от изчислението на стойността в употреба паричните потоци, произтичащи от бъдещо преструктуриране или бъдещо усъвършенстване.

Тринадесет от членовете на Съвета изразиха съгласие, а един – несъгласие с това решение.

Съветът реши също така в порядък на работна хипотеза да обмисли отстраняване на изричното изискване за изчисляване на стойността в употреба да се използват входящи данни преди данъчно облагане и да се оповестяват използваните дисконтови проценти преди данъчно облагане. Вместо това, от предприятието ще се изисква:

1. да използва вътрешно съгласувани предположения относно паричните потоци и дисконтовите проценти; и
2. да оповестява действително използвания дисконтов процент или проценти.

Всичките четиринадесет членове на Съвета изразиха съгласие с това решение.

***Следващи етапи***

На бъдещо свое заседание Съветът ще:

1. обсъди дали да се формират междинни сборове за някои нематериални активи в рамките на репутация, придобита в бизнес комбинация; и
2. вземе решение дали следващият етап на проекта следва да бъде документ за обсъждане или проект за обсъждане.

**Преглед след въвеждане на МСФО 13 *Оценяване по справедлива стойност* (Документ по програмата 7)**

На 25 януари 2018 г. Съветът проведе заседание, за да обсъди становищата, получени като обратна информация от фаза 2 на Прегледа след въвеждане на МСФО 13 *Оценяване по справедлива стойност*(МСФО 13), включително обратна информация от:

1. Искането за предоставяне на информация във връзка с МСФО 13, публикувано през май 2017 г. и затворено за предоставяне на коментари през септември 2017 г.;
2. Външния преглед на научната литература, проведен между юни и ноември 2017 г.; и
3. Научноизследователската работа, извършена от екипа и приключила в рамките на фаза 2 от Прегледа след въвеждане.

Работата във фаза 2 от Прегледа след въвеждане се фокусира върху:

1. Оповестяванията относно оценките по справедлива стойност, с оглед получаване на по-задълбочено разбиране за гледната точка както на потребителите, така и на съставителите, относно полезността на оповестяванията във връзка с оценяването по справедлива стойност.
2. Дали да се даде приоритет на входящите данни на Ниво 1 или на счетоводно отчитаната единица. Екипът направи оценка на мащаба и ефекта от този проблем и проучи настоящата практика.
3. Прилагане на концепцията за „използване с цел максимизиране на стойността (оптимално използване)” при оценяване на справедливата стойност на нефинансови активи, с оглед по-добро разбиране на предизвикателствата при прилагането на тази концепция и дали допълнителна подкрепа би била от полза.
4. Прилагане на преценки в някои области, с оглед оценяване на предизвикателствата и дали допълнителна подкрепа би била от полза.
5. Дали има необходимост от допълнителни материали, например образователни материали, относно оценяването по справедлива стойност на биологични активи и некотирани капиталови инструменти.

От Съвета не бе поискано да взема каквито и да е решения.

***Следващи етапи***

На бъдещо свое заседание Съветът ще обсъди дали да предприема каквито и да е стъпки в резултат на тази обратна информация.